Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15) te članka 47. Statuta Općine Sikirevci („Službeni vjesnik Brodsko-posavske županije“ broj 11/21. ), Općinski načelnik Općine Sikirevci ,dana 09.siječnja 2023. godine donosi:

**ODLUKU**

**o novčanoj pomoći za opremu novorođenog djeteta**

**OPĆINE SIKIREVCI**

* **OPĆA ODREDBA**

Članak 1.

 Ovom odlukom utvrđuje se iznos novčane pomoći, uvjeti i način ostvarivanja prava na novčanu pomoć Općine Sikirevci za opremu novorođenog djeteta (u daljnjem tekstu: novčana pomoć).

* **VISINA NOVČANE POMOĆI**

Članak 2.

 Novčana pomoć iznosi:

* za prvo dijete 300 € neto
* za drugo dijete 400 € neto
* za treće i svako daljnje dijete 700 € neto
* **UVJETI I NAČIN OSTVARIVANJA NOVČANE POMOĆI**

Članak 3.

 Pravo na novčanu pomoć ostvaruje jedan od roditelja novorođenog djeteta pod uvjetima:

* da je roditelj koji podnosi zahtjev za novčanu pomoć državljanin Republike Hrvatske s neprekidno prijavljenim prebivalištem na području Općine Sikirevci najmanje godinu dana prije rođenja djeteta
* da je dijete nakon rođenja prijavljeno na području Općine Sikirevci
* da drugi roditelj ima prebivalište na području Općine Sikirevci, ako je dijete rođeno u braku
* da roditelji i dijete nakon rođenja zadrže prijavljeno prebivalište na području Općine Sikirevci najmanje godinu dana od rođenja djeteta

Ako se radi o samohranom roditelju koji podnosi zahtjev za novčanu pomoć, potrebno je ispuniti uvjete za isplatu novčane pomoći samo u odnosu na tog roditelja te u odnosu na dijete.

Članak 4.

 Roditelj novorođenog djeteta podnosi zahtjev za isplatu novčane pomoći Jedinstvenom upravnom odjelu u roku od 12 mjeseci od dana rođenja djeteta za koje se podnosi prijava.

 Uz prijavu roditelj je dužan priložiti:

* kopiju svoje osobne iskaznice
* izvadak iz matice rođenih ili rodni list za novorođeno dijete
* uvjerenja o prebivalištu za dijete i jednog roditelja
* izvatke iz matice rođenih ili rodne listove za svu djecu roditelja koji podnosi zahtjev
* kopiju kartice bankovnog tekućeg računa

Članak 5.

 Jedinstveni upravni odjel u upravnom postupku utvrđuje jesu li ispunjeni uvjeti za isplatu novčane pomoći sukladno ovoj odluci i o tome donosi rješenje.

Članak 6.

 Novčana pomoć isplaćuje se u iznosima iz članka 2. ove odluke samo ako je dijete u trenutku podnošenja zahtjeva živo.

Članak 7.

 Za dijete koje se rodilo živo, ali je umrlo prije podnošenja zahtjeva za isplatu, novčana pomoć isplaćuje se u visini 50% iznosa iz članka 2. ove odluke.

Članak 8.

 Radi li se o prvom, drugom, trećem djetetu (ili više) u obitelji računa se prema roditeljstvu onog roditelja koji podnosi zahtjev za isplatu novčane pomoći tj. roditelju s neprekidno prijavljenim prebivalištem na području Općine Sikirevci najmanje godinu dana prije rođenja djeteta.

 Ostala djeca tog roditelja ne moraju imati prebivalište na području Općine Sikirevci.

 Računaju se samo djeca koja su u trenutku podnošenja zahtjeva za isplatu novčane pomoći živa.

Članak 9.

 Roditelji su dužni vratiti novčanu pomoć u sljedećim slučajevima:

* ako odjave prebivalište s područja Općine Sikirevci prije isteka roka od 12 mjeseci od isplate naknade
* ako odjave djetetovo prebivalište s područja Općine Sikirevci prije isteka roka od 12 mjeseci od isplate naknade
* ako se utvrdi da su primili novčanu pomoć po istoj ili bitno sličnoj osnovi od druge općine ili grada

Članak 10.

 Ako roditelji prije isteka roka iz članka 9. odjave svoje ili djetetovo prebivalište zbog odlaska na liječenje od teške bolesti, nisu dužni vratiti novčanu pomoć koju su primili za opremanje novorođenog djeteta, kao niti u slučaju smrti djeteta.

* **PRIJELAZNE I ZAVRŠNE ODREDBE**

Članak 11.

 Danom stupanja na snagu ove odluke prestaje važiti ranije Odluke o novčanoj pomoći za opremu novorođenog djeteta KLASA: 551-06/20-01/1; URBROJ: 2178/26-01-20-1 Sikirevci, 02.siječanj 2020.god.

Članak 12.

 Ova Odluka stupa na snagu prvog dana od dana objave u „Službenom glasniku Općine Sikirevci „ sa primjenom od 01.siječnja 2023. godine , te će biti objavljena i na web stranici Općine Sikirevci [www.opcina-sikirevci.hr](http://www.opcina-sikirevci.hr/)

OPĆINA SIKIREVCI

OPĆINSKI NAČELNIK

KLASA: 551-01/23-01/01

URBROJ: 2178-26-01-23-01

Sikirevci, 9.siječanj 2023.

Općinski načelnik:

Josip Nikolić, dipl.ing.drv., v.r.